Crni sabat

**Crni sabat** je ceremonija okupljanja praktikanata poganskih rituala. Najčešće se vezuje uz vještice.

Podaci o okupljanjima vještica na sabat datiraju još iz srednjega vijeka da bi tokom 18. stoljeća, s razvojem prosvjetiteljstva, takve pojave uglavnom prestale biti gledane kao realne i preselile se u sferu pučkih legendi i bajki.

## Etimologija

Riječ *sabat* prvi koristi Nikola Jacquerius u djelu "Bič opsjenarskih heretika" (*Flagelum haereticorum fascinariorum*, 1458.). Značenje riječi nije objašnjeno, ali pretpostavlja se da dolazi od izraza *Sabazius*, frigijskog božanstva, koji je katkad identificiran s grčkim bogom Dionizom, što sabat dovodi u korelaciju s drevnim orgijama, bakanalijama.

## Let na sabat

Prema vjerovanju, *let na sabat* bio je način da se stigne na veliki i prostorno udaljeni sastanak sa Sotonom. Takvi sastanci održavali su se noću na usamljenim mjestima. U prošlosti su se vodile rasprave o tome na koji način sudionici sabata dolaze prisustvovati sastancima, odnosno jesu li se na sabate prenosili u duhu ili tjelesno. Sveti Augustin (354.-430.) je pisao da demoni mogu prenositi svoje štovatelje nevjerojatnom brzinom, dok su Sveti Toma Akvinski (o.1225.-1274.) i Sveti Bonaventura (1221.-1274.) vjerovali u mogućnost čarobnjačkih letova.

S obzirom da Sotona, kako se vjerovalo, imitira Božja djela i čuda, let vještica uspoređivao se s mističnim Pavlovim uznesenjem u treće nebo (*2 Kor 12,2*). Od 15. do 17. stoljeća, pojedini su znanstvenici nastojali empirijsski istražiti i objasniti perirodu vještičjeg leta, pa su ga nastojali predstaviti kao iluziju izazvanu drogama. Tvrdilo se da čarobnjaku i vještici za letenje služe razne masti kojima mažu tijelo, a koje pripremaju od tijela nekrštene djece. Agrippin učenik, Johann Weyer (1515.-1588.) opisivao je pripremanje magijskih masti koje su se pripravljale kuhanjem djece u bakrenom loncu. Drugi autori dovodili su vještičji let u vezu s bilokacijom., a jedan od zagovornika te teorije bio je i okultist Julius Evola (1898.-1974.) (*Metafizika seksa*).

## Vještičji kalendar

Prema vjerovanju, vještice su slavile poganski obred poznat kao "kolo godine". Takvi poganski obredi simbolizirali su odnos čovjeka i prirode, ciklus godišnjih doba i rast i umiranje te ponovno rađanje svega u prirodi.

Središnja mjesta u sklopu vještičjeg kalendara činile su svetkovine sabata kojih je bilo osam raspoređenih tijekom godine, a uglavnom su korspondirali s izmjenom godišnjih doba.

Prva svetkovina sabata održavala se 31. listopada i naziva se **Samhain** (poznata i kao *Halloween*, Noć vještica). Ova svetkovina označavala je službeni kralj ljeta i početak zime. To je noć kada je moguće najlakše uspostaviti vezu s duhovima.

Druga svetkovina slavila se 21. prosinca, za vrijeme najdulje noći u godini. Prema poganskom vjerovanju, to je vrijeme gozbi i veselja, kada se kiti kuća i mlado drvo koje simbolizira novi početak.

Dana 31. siječnja slavila se **FeImbolc**, **Svijećnica**.

Proljetni ekvinocij slavio se 21. ožujka.

U noći s 30. travnja na 1. svibnja slavila se Valpurgina noć (**Beltane**). U to vrijeme održavao se jedan od najvažnijih cnih sabata u vještičjem kalendaru. U noći se pale krijesovi, procesije nose upaljene baklje, a vještice se skupljaju na svojim sastajalištima.

Početkom ljeta 21. lipnja slavila se svetkovina **Litha** ili ljetni solsticij. To je bila svetkovina obilja, plodnosti i čari prirode.

Sabat **Lughnasadh** ili **Lamma** slavio se 31. srpnja. To je magično doba za kojega se slavila plodnost zemlje i blagostanje zajednice; označavala je kraj jeseni.

Posljednji u nizu svetkovina slavio se jesenjski ekvinocij (**Mabon**), 23. rujna.

## Povezano

* Magija
* Wicca

## Napomene


## Literatura

* *Biblija, Sveto pismo Staroga i Novoga zavjeta, Hrvatsko biblijsko društvo, Zagreb, 2007.* 
* *Faust, Viktoria, Vještice, Zagrebačka naklada, Zagreb, 2000.* 
* *Glavurtić, Miro, Satana, Sion, Zagreb, 2002.*